Messelgo aztarnategia

Messelgo fosil-aztarnategia Sprendlingengo basoan dagoen antzinako sumendi-galdara batean utzitako harrobia da, Messel herriaren periferian, Darmstadt hiritik 9 km ingurura eta Frankfurt am Maindik 35 km hego-ekialdera. Iraganean (1971ra arte) lutita bituminosoak -fosilak dauden sedimentuak osatzen dituztenak- ustiatzen ziren petrolioa lortzeko. Lekuak garrantzi geologiko handia du, eta, batez ere, paleontologikoa, fosil ugari aurkitu baitira aparteko kontserbazio-egoeran. Aztarnategia Eozeno erdian sortu zen, erupzio freatomagmatiko baten ondoren sortutako maar batean. Maar hartako aintzinako aintzira-sedimentuek, materia organiko ugariko lohi eta buztinek, gaur egun lutita bituminosoek, landare-hondarrak eta intsektu eta arrainetatik oso ondo zaindutako milaka fosil kontserbatu dituzte, baita narrasti, hegazti eta ugaztunen eskeleto-hondakin ugari ere. Kasu batzuetan, lumen, ilajearen, larruazalaren, urdail-edukien eta abarren inpresioak kontserbatzen dira, eta, gainera, forma naturalean irauten dute, gorpuaren zatiak sakabanatu gabe, aurkitutako fosil gehienetan gertatzen den bezala, eta horrek fosilak modu errealagoan berreraikitzen lagundu du. Gaur egun, Messelgo 1400 taxoi baino gehiago ezagutzen dira. UNESCOk Gizateriaren Ondare izendatu zuen 1995eko irailaren 9an. Erreferentziak Kanpo estekak